ועדת הפנים ואיכות הסביבה, כנסת 17, פרוטוקול מספר 226, 2007-10-16 12:00

אופיר פינס-פז: אני מתכבד לפתוח את דיון ועדת הפנים והגנת הסביבה.

אופיר פינס-פז: על סדר יומנו מחדל מסלולי האופניים בישראל, אני האחראי למיתוג השם , אני בהחלט חושב שזה מחדל, יכול להיות שבסוף הישיבה אני אשתכנע אחרת ואגיע למסקנה שזה לא מחדל.

אופיר פינס-פז: בחרתי במסגרת היום המיוחד הזה בכנסת דווקא את הנושא הזה, למרות שהוא לא הנושא המכריע ביותר במניעת תאונות דרכים, אבל הוא נושא חשוב במכלול מהרבה היבטים, חלקם נוגעים כמובן לבעיית הבטיחות של הרוכבים.

אופיר פינס-פז: אם אנחנו רוצים לעודד את תופעת הרכיבה על אופנים אנחנו רוצים להבטיח שהיא תהיה בטוחה עד כמה שניתן.

אופיר פינס-פז: לצערי אנחנו גובים קורבנות קשים וכואבים כתוצאה ממה שקורה ומה שלא קורה בתחום הרכיבה על אופנים במדינת ישראל.

אופיר פינס-פז: לדעתי אנחנו לא שומרים מספיק על בטיחותם של הרוכבים, לא מאפשרים להם רכיבה בטוחה ונכונה, לא למטרות נהיגה ולא למטרות ספורט וכתוצאה מהדבר הזה התחום לא מתפתח בישראל.

אופיר פינס-פז: הייתי בברצלונה לפני זמן לא רב, שם, שיש בה רכבת תחתית, יש פרויקט נסיעה על האופנים מדהים, ברמה של עשרות אלפי משתמשים יום יום, באופנים ציבוריות, וכל הנסיעה בבוקר מהפריפריה למרכז העיר וממרכז העיר לפריפריה, של עשרות אלפי אנשים נעשית על אופנים, לא מוניות לא רכבות תחתיות בוודאי לא רכבים ולא אוטובוסים.

אופיר פינס-פז: זה פרויקט עירוני מצליח בצורה שאי אפשר להבין עד כמה, והדבר הזה מבוסס בראש ובראשונה על תשתית שמאפשרת את זה.

אופיר פינס-פז: אנחנו רחוקים משם מרחק רב, יש לזה כמובן השפעות סביבתיות על איכות סביבה על זיהום על בריאות הציבור על פקקים, על מה לא?

אופיר פינס-פז: נמצאים פה נציגים מהמשרדים השונים וארגונים של רוכבי אופנים, נתחיל ממשרד התחבורה שהוא הגורם הממשלתי הרשמי, איך אתם רואים את נושא הרכיבה על האופנים , האם הוא בסדר עדיפות, האם יש תכנית אב לאומית בעניין הרכיבה על אופנים.

אופיר פינס-פז: בהשוואה למדינה כמו הולנד, שבמושגים מסוימים דומה לישראל בגודל אם כי לא בתוואי השטח, היא שטוחה ומתאימה לרכיבה על אופנים, אבל גם אם זה יהיה בגוש דן שהוא שטוח, מספיק שניסע בגוש דן על אופנים, עשינו מעשה גדול.

אופיר פינס-פז: מהי המדיניות של משרד התחבורה בנושא האופנים, אם בכלל.

מריה כהן-אתגר: אני אציג את הצד של התשתית שאני חושבת שנסכים כולנו, וגם אתה אמרת, שבעיית התשתית היא אחת הבעיות, גם מבחינת הבטיחות וגם מבחינה של משיכת אנשים לרכוב על אופנים.

מריה כהן-אתגר: בשנים האחרונות עסקנו בעריכת הנחיות לתכנון של שבילי אופניים ונתיבי אופנים על מנת לפתור את הבעיה.

אופיר פינס-פז: שאלתי האם במשרד התחבורה יש תכנית אסטרטגית, תכנית לאומית, תכנית אב, תקראי לזה איך שאת רוצה, אבל האם יש ראייה אסטרטגית במשרד התחבורה בנושא אופנים?

אופיר פינס-פז: אחר כך נראה מה התשתיות, חינוך, תמרור וכדומה.

אופיר פינס-פז: השאלה אם קודם כל יש תכנית, האם מנכ"ל משרד התחבורה או שר התחבורה בכבודו ובעצמו התמסר לעניין הזה והצוות המקצועי של המשרד הציג לו נתונים שבשנת 2020 בנושא האופניים נהיה שם כשהיום אנחנו פה.

מריה כהן-אתגר: לא ערכנו תכנית כזו במשרדנו.

אופיר פינס-פז: חששתי שכך.

מריה כהן-אתגר: אבל אני יודעת על ניסיון ליצור תכנית כזו במשרד לאיכות הסביבה שהיינו שותפים לה.

אופיר פינס-פז: למה זה לא קרה במשרד התחבורה?

אופיר פינס-פז: אולי ההסבר מונח בזה שהיום הבאתם לוועדת התחבורה הגדרה למנהרה.

מריה כהן-אתגר: לא הגענו לזה.

מריה כהן-אתגר: בעקבות ההנחיות התעוררו כמה דברים שצריך להסדיר כדי לתת עדיפות לרכיבה על אופנים בכביש.

אופיר פינס-פז: עמותת ישראל בשביל אופניים.

יותם אביזוהר: שמי יותם ואני מנהל את עמותת ישראל בשביל אופנים, זו עמותה שמקדמת את תחבורת האופניים בישראל.

יותם אביזוהר: דבר ראשון ברכות ליושב ראש הוועדה שהוא מעלה נשוא כל כך חשוב על סדר היום, ביום שעוסק בבטיחות בדרכים.

יותם אביזוהר: כמה מילים על העמותה, אנחנו ארגון האופנים הגדול בארץ, חברים בעמותה כ- 10,000 חברים, עובדים בה מעל 120 עובדים בהיקפים שונים, יש צוותי אדריכלים, אנשים תקשורת, אינטרנט, אנשים שפועלים לקדם תחבורת אופניים במקום מגורם.

יותם אביזוהר: אופנים זה חשוב זה בריא, כולנו יודעים, זה טוב לאיכות הסביבה, משרד הבריאות וארגון הבריאות העולמי ממליץ על חצי שעה של פעילות גופנית, חצי שנה של רכיבה אופנים כל יום ואתה במקום אחר מבחינת הסטטיסטיקה לחלות באירועי לב ועוד.

אופיר פינס-פז: העמותה שלכם כוללת ספינינג?

יותם אביזוהר: גם ספינינג, אבל על אופנים אתה מגיע לאן שהוא.

יותם אביזוהר: אופנים זה כלי תחבורה חברתי, הוא שווה לכל כיס, הוא כלכלי ברמה האישית וכלכלי למדינה, המדינה מפסידה הרבה מאד בגלל זיהום האוויר, התחלואה ואובדן שעות עבודה.

אופיר פינס-פז: אתה מסביר לנו למה משרד התחבורה לא עוסק בזה.

אופיר פינס-פז: ..

יותם אביזוהר: שמשרד התחבורה ייתן את ההסברים.

יותם אביזוהר: יש ביקוש, על פי נתוני הלמ"ס, בשנת 2006 נמכרו 363,000 זוגות אופנים, יש שוק, גידול במספר הרוכבים מתורגם לדרישה בשטח.

יותם אביזוהר: יש עצומה שהוצאנו שחתמו עליה מעל 21,000 חותמים, עצומה שדורשת ממשרד התחבורה לקדם פיתוח שבילי אופנים ותשתיות אופנים.

אופיר פינס-פז: האם שר התחבורה עשה משהו עם העצומה הזו?

מריה כהן-אתגר: הגשתם את העצומה לשר התחבורה?

מריה כהן-אתגר: הבקשות לתכנון וביצוע שבילי אופנים מגיעות אלינו מהרשויות המקומיות וקודם הרשות צריכה לרצות ולקדם את העניין הזה.

אופיר פינס-פז: יש בינינו חילוקי דעות בעניין כי אני חושב שהרשות המבצעת צריכה לעשות את זה.

אופיר פינס-פז: אני לא בטוח שצריך להמתין לרשויות המקומיות, צריך גם להנחות, לקבוע מדיניות והרשויות המקומיות צריכות להשתלב בה, כך אני רואה את זה, אבל את לא מודעת לעצומה הזו.

מריה כהן-אתגר: לא.

יותם אביזוהר: מסתבר שהרשויות המקומיות באמת פונות ואולי גם המשרד להגנת הסביבה שיציג את עמדתו, הם בהחלט רוצים פיתוח שבילי אופניים.

אופיר פינס-פז: למה המשרד להגנת הסביבה?

יותם אביזוהר: כי כרגע הם היחידים שהרימו את הכפפה.

מריה כהן-אתגר: התקציב של זה בא ממשרד תחבורה.

אופיר פינס-פז: אז למה פונים בכל זאת למשרד להגנת הסביבה?

יותם אביזוהר: כי המשרד להגנת הסביבה פרסם קול קורא והוא הגדיר תקציב, לא גדול, לא מספיק, של כ- 6 מיליון ₪ בשנה לנושא הזה.

יותם אביזוהר: משרד התחבורה לא נרתם.

מריה כהן-אתגר: מישהו פנה למשרד התחבורה ולא קיבל תקצוב?

אורית נוקד: יש תקציב גם למשרד התרבות והספורט?

אורית נוקד: זה גם ספורט.

אבי ענתי: אנחנו לא מפתחים תשתיות לאופנים.

אבי ענתי: אנחנו יכולים לפתח תקן שנדרש.

יותם אביזוהר: בעבר היה שיתוף פעולה של משרד התחבורה, כשאביגדור ליברמן היה שר התחבורה זה לא היה משהו אסטרטגי וארוך טווח, היה משהו רגעי ועשו כמה שבילי אופניים יעודים.

מריה כהן-אתגר: משרד התחבורה לא עושה את השבילים, כשרשות פונה למשרד המשרד מתקצב את זה וכך זה היה גם בעבר.

יותם אביזוהר: הבנו שאופנים זה טוב, שהרשויות המקומיות רוצות, יש ניסיון מוצלח של פרויקט שבילי אופנים בתל אביב ויש כבר 80 ק"מ בתל-אביב, יש "מעגל קסמים" חיובי.

יותם אביזוהר: יש תשתית, יש שבילים בטוחים ויש מודעות של נהגים.

אופיר פינס-פז: אני עוקב אחרי שבילי האופנים בתל אביב ולא רואה הרבה רוכבים.

יותם אביזוהר: עיריית תל אביב תשמח להציג את ספירות התנועה שלהם.

אופיר פינס-פז: כשיצא לי להסתובב בהולנד, וזה לא מספיק, אם אתה לא שם לב שאתה על כביש אופנים הם דורסים אותך, כמו בכביש.

גדעון סגל: יש גידול משמעותי מאד ונציג את זה.

יותם אביזוהר: עיריית תל-אביב מדווחת, ואנחנו שותפים בוועדות ההיגוי והתכנון, על 7% מהנסיעות היומיומיות באופנים.

יותם אביזוהר: אם נסתכל על היעדים של הרכבת הקלה בגוש דן מדברים על 17%.

יותם אביזוהר: זאת אומרת שכבר היום, באפס השקעה תקציבית, כשהתקציב השנתי של פרויקט האופנים בתל אביב הוא כ- 6 מיליון ₪, כל הכסף שמשרד להגנת הסביבה משקיע בשבילי האופנים בארץ - - -

אופיר פינס-פז: כולל בתל-אביב.

גדעון סגל: לא מתקצבים את תל-אביב.

אופיר פינס-פז: תלכו לבג"ץ על חוסר שוויוניות.

יותם אביזוהר: בתל אביב יש ביקוש, התשתית יוצרת את הביקושים, זה שיש יותר מודעות של הנהגים לרוכבים שנמצאים בכביש גורם לכך שיש פחות תאונות דרכים בהם מעורבים רוכבים והביקוש הגדול להצלחה גורם לראש העיר להתחייב על מתנה לכבוד חגיגות לעיר, 100 ק"מ של שבילים.

יותם אביזוהר: יש אירוע שנתי שהפך למסורת, 15,000 משתתפים כל שנה באירוע הזה, את ההנחיות שמשרד התחבורה הציג, כבר יש ואוטוטו יתפרסמו, אנחנו שומעים את ה"אוטוטו" כבר חמש שנים.

אופיר פינס-פז: איזה הנחיות?

מריה כהן-אתגר: הטיוטה נמצאת באתר האינטרנט.

יותם אביזוהר: הנחיות איך לעשות שבילים ונתיבים, שביל חד סטרי, שביל דו סטרי, טיפול בצמתים, תמרור.

אופיר פינס-פז: אז זה עוד לא קיים.

קריאה: בהכנה לקראת סיום.

אופיר פינס-פז: זה לא קיים עדיין ב- 2007.

אופיר פינס-פז: נכון לרגע זה אין הנחיות מסודרות.

מריה כהן-אתגר: יש טיוטה.

אופיר פינס-פז: טיוטה זה נחמד.

אופיר פינס-פז: אין תקן מחייב מאושר ברמה סגורה.

סופיה אלדור: לא יהיה תקן, יהיו הנחיות.

סופיה אלדור: זה לא מתאים לתקן, מדובר על הנחיות תכנון.

אופיר פינס-פז: אפשר להעביר את זה למועצה הארצית לתכנון ובניה ולקבוע תקן תכנוני.

יותם אביזוהר: משרד התחבורה תומך אבל זה לא מתורגם לתכל'ס, לא רק שהוא תומך, הוא הצהיר שיש להקים שבילי אופנים בכל עיר בישראל.

אופיר פינס-פז: אבל הוא לא עושה, מה שווה שהוא תומך?

אופיר פינס-פז: חברי כנסת מצהירים, השרים או שעושים או שלא.

יותם אביזוהר: אתה צודק, אם כולם כל כך תומכים אז למה זה לא קורה.

יותם אביזוהר: כמו שציינת, אין חשיבה אינטגרטיבית, המשרד להגנת הסביבה מצד אחד, משרד התחבורה עוד לא הרים את הכפפה, משרד הבריאות מאד תומך, יש לו תקציבים אבל אין צוות משותף שיכול לקדם את זה בצורה רצינית.

יותם אביזוהר: אין תקציב לשבילי אופניים וכשמגדירים תקציבים, ומשרד להגנת הסביבה הגדיר תקציב, הרשויות המקומיות נלחמו על התקציב, הם רצו לקדם, זה לא עובד, צריך לקדם את זה ברמה הארצית, וברמה הארגונית ולא לחכות לראשי הערים שיבקשו ממשרד התחבורה.

אופיר פינס-פז: זה מה שאין ומה שיש זה תאונות דרכים בהם נהרגים רוכבי אופניים.

יותם אביזוהר: עוד דבר שאין, ומתבקש, זה הקישוריות עם תחבורה ציבורית, שאפשר יהיה להעלות אופנים לרכבת.

יותם אביזוהר: דן ביקשו ממשרד התחבורה לאשר להם את אותו מנשא לאופניים, אני לא יודע איפה זה תקוע, אבל זה תקוע כבר יותר משנה.

יותם אביזוהר: במדינות רבות בעולם זה עובד , רק בישראל.

יותם אביזוהר: ..

אופיר פינס-פז: אתם מודעים לזה במשרד התחבורה?

מריה כהן-אתגר: אני יודעת שאגף תחבורה ציבורית אצלנו בודק את הנושא.

אופיר פינס-פז: את מוכנה לרשום אתה עניין הזה וליידע אותנו מה קורה.

אופיר פינס-פז: תודה.

יותם אביזוהר: אנחנו רואים בתל- אביב, כמו בעולם, שככל שיש יותר רוכבים, יש יותר מודעות של נהגים ופחות תאונות דרכים.

יותם אביזוהר: במסמך שהוגש בכנסת, יש הטיה של מספרים, הולנד אולי זה לא כל כך מודל מוצלח כי בהולנד יש הרבה מאד רוכבי אופנים, במקרה של הולנד, רוכבי אופנים והולכי רגל הם בכפיפה אחת, יש הרבה פחות הולכי רגל.

יותם אביזוהר: במספרים אבסולוטיים המצב של ישראל הוא לא טוב, חסרות תשתיות.

יותם אביזוהר: המצב בכבישים הבינעירוניים הוא יותר חומר, נכון לעכשיו צריך לעשות מעשה וראיתי שהרשות הלאומית רוצה לקדם תכנון אבל נכון לעכשיו רוכבים מסכנים את חייהם.

אופיר פינס-פז: תודה.

אופיר פינס-פז: נציג הרשות למלחמה בתאונות דרכים.

אורית נוקד: אני מתנצלת שאני צריכה לעזוב, באתי כי אני מאד תומכת בנושא של האופנים, הבעל שלי רוכב, אני עושה הליכה.

אורית נוקד: מכל הנימוקים, הבריאות והספורט, חייבים לעזור להם.

אורית נוקד: מכיוון שאני חברה בוועדת כספים ויש עכשיו דיון על נושא התקציב אני הולכת לשם ותסלחו לי.

חזי שוורצמן: אני רוצה קודם כל להזכיר לנוכחים שאנחנו נמצאים ביום המחויבות הלאומית, וכל הוועדות היום עוסקות בנושא בטיחות ויש אירוע בשעה 13:30 ודיון במליאה.

חזי שוורצמן: תכניות העבודה, מע"צ, דרך ארץ, משטרת ישראל, כל הנושאים האלה הם ביום המחויבות הראשון בהיסטוריה של ישראל.

חזי שוורצמן: בנושא אופניים, הרוגים מידי שנה כממוצע רב שנתי 20 הרוגים, בשנת 2007 הייתה ירידה לששה הרוגים.

חזי שוורצמן: ב- 2006 היו 14 הרוגים, אבל אם היושב ראש יבחין, בתחום הבינעירוני יש כ- 40% מההיפגעות וזה אבסורד כי רוב הרכיבה הייתה אמורה להיות בתוך העיר אבל 40% מהנפגעים הם בתחום הבינעירוני.

חזי שוורצמן: רוב הנפגעים מעל גיל 50, זאת אומרת שזה לא כמו ברכב הפרטי שמדברים על נהגים צעירים, מדובר על נפגעים מעל גיל 50 שרוכבים באופן שקול ומבוקר.

חזי שוורצמן: יש גם פרמטרים של רכיבה על אופנים, שאני לא אעמוד עליהם, אבל יש פוטנציאל בישראל שעדין, חלק ניכר מהאוכלוסייה, אם היו לו את התנאים לרכוב על אופנים מבחינת תשתיות, היה יכול לרכוב יותר על אופנים ולהפחית תאונות ברכב הפרטי.

חזי שוורצמן: יש את הנתונים של תל-אביב, ישנה עליה בשימוש באופנים בהגעה לעבודה, יש נתון ש- 70% מהרוכבים אינם חובשים קסדה ואת זה החוק החדש אמור לפתור.

חזי שוורצמן: ישנה רשימת כבישים שמשמים היום לרכיבה על אופנים ואנחנו ממליצים ליצור שבילים לרכיבה על אופנים, מדובר על אופני ספורט ואופני שטח, שלא ירכבו בשוליים של הכבישים האלה.

חזי שוורצמן: יש מיפוי לגבי השפלה, ירושלים, הרי מנשה, הגליל הגולן, יש דוגמא לשביל אופנים בהולנד, הוא מופרד פיזית לחלוטין נתיבי הנסיעה.

אופיר פינס-פז: זה נראה ממש כביש.

אופיר פינס-פז: מה עם כבישים לרוכבי אופנים?

חזי שוורצמן: מה שאתה רואה זה כבישים לאופנים שאסור לרכב מנועי להיכנס לתוכם.

חזי שוורצמן: ההמלצות שלנו הם אלה: הרכיבה בתחום הבינעירוני בישראל כיום מסוכנת, החוק אומר שרק בכבישים מהירים הרכיבה אסורה, כבישים מהירים שזה כ- 50 ק"מ בתחום הבינעירוני של מע"צ וכביש חוצה ישראל, בכל היתר רוכבי אופנים יכולים לרכוב ואנחנו רואים את זה כדבר שאינו מומלץ, למרות שהציגו את זה כדבר טוב בריאותי, עדין יש בעיה של שילוב של רכבים ואופנים.

אופיר פינס-פז: לא היה תקן כזה שכשבונים כביש על ידי מע"צ בונים גם שביל?

חזי שוורצמן: אני מתייחס רק לבינעירוני.

חזי שוורצמן: המלצה ראשונה בבינעירוני זה סלילת שבילי אופנים, יש כבר רשת קיימת בכבישים הקיימים, אפשר לחייב אולי בכבישים החדשים.

חזי שוורצמן: פעם הייתה המלצה שעוררה גיחוך, שהורתה לפני כשלוש שנים להתקין מקלחות במקומות העבודה אבל דבר כזה באמת יעודד בחודשי הקיץ.

חזי שוורצמן: לקיחת אופנים בתחבורה ציבורית וברכבת והשכרה ציבורית.

חזי שוורצמן: יש בפאריז וכמו שאמרת גם בברצלונה, 750 תחנות.

אופיר פינס-פז: מה קורה עם זה?

חזי שוורצמן: אין יוזמה פרטית בנושא.

חזי שוורצמן: השורה התחתונה, הרשות הלאומית אומרת ככה, בתחום הבינעירוני הרכיבה מסוכנת, לא מומלצת, אנחנו אומרים גם לארגונים וגם לרוכבי האופנים עצמם שכדאי שלא יעלו על אותם כבישים, ההיפגעות היא מגיל 40, 50 ומעלה, מדובר ברוכבים שקולים מבוקרים שלא עושים שטויות בכביש, הבעיה היא בשילוב של האופנים עם כלי הרכב המהירים.

אופיר פינס-פז: אז למה לא אוסרים את זה?

חזי שוורצמן: כרגע החקיקה מדברת על כבישים מהירים שאסור.

חזי שוורצמן: מה ההבדל בין 80, 90 ל- 100?

אופיר פינס-פז: אז תמליצו לשר התחבורה, משרד התחבורה, מה העניין הזה?

אופיר פינס-פז: מה ההבדל בין 80 ל- 90?

מריה כהן-אתגר: קודם כל היסטורית לא בכל הכבישים היה מותר 80 כמו שיש היום.

מריה כהן-אתגר: התקנה הזו היא תקנה היסטורית שאסורה כניסת אופנים לכביש מהיר.

אופיר פינס-פז: זה היסטורי?

אופיר פינס-פז: כמה כבישים מהירים יש בארץ?

אופיר פינס-פז: את מדברת על אוטוסטראדות.

יוני גיז: יש היום שלושה מהסוג הזה, כביש 1, 4 וכביש 6.

אופיר פינס-פז: וכל יתר הכבישים מותרים לאופנים.

אופיר פינס-פז: זו גם עמד המשטרה?

אופיר פינס-פז: אתם לא רוצים להרחיב את זה?

יוני גיז: בתחום שציינו פה, רק אם תהיה הפרדה פיזית ממש, היינו חלק מהצוות שכתב את ההנחיות לתכנון וגם שם אי אפשר להוציא את כלי הרכב הזה שאין עליו מיגון, אם נהג יתחיל לפגוש את הרוכבים בתוך העיר, ייתפס לו בתוך הראש שיש סוג כלי רכב כזה וזה יקרה לאט לאט, אבל ישר להוציא אותם לכבישים כשאין הפרדה פיזית ואין מיגון זה לא טוב.

אופיר פינס-פז: אני מדבר על ההפך, למנוע נסיעה של אופנים בכבישים כאלה.

יוני גיז: אם כן, אז רק כשתהיה הפרדה פיזית ממש.

אופיר פינס-פז: אבל אין הפרדה.

סופיה אלדור: אני ממשרד השיכון, הייתי שותפה לצוות הנחיות שמשרד התחבורה הזמין ויזם.

סופיה אלדור: בספר ההנחיות הייתה כוונה בהתחלה לשלב גם את הנושא של כבישים בינעירוניים.

סופיה אלדור: ניסו הרבה פעמים לעשות תיאום עם מע"צ בעניין, לא היה שיתוף פעולה עם מע"צ ולכן בסופו של דבר הוחלט שבשלב זה, כדי לא לעכב את ההנחיות, הם יצאו רק עם הנושא של נסיעה עירונית עם אופנים והנושא של נסיעה בינעירונית נדחה למועד בלתי ידוע עד שיהיה שיתוף פעולה עם מע"צ.

סופיה אלדור: הרעיון לעשות שבילים נפרדים לחלוטין ולא לאפשר נסיעה בשוליים אבל הנושא הזה לא התקדם.

אופיר פינס-פז: הוא לא התקדם כי הוא לא בחוק.

אופיר פינס-פז: מע"צ לא חייב לעשות שבילים לאופנים על פי חוק.

סופיה אלדור: הם לא היו שותפים להנחיות.

אופיר פינס-פז: אני מבקש לכתוב בהצעת החוק שמע"צ יהיו חייבים להתקין בכל הכבישים שהם סוללים גם כבישים לאופנים, אז החוק יחייב אותם.

סופיה אלדור: לפי ההגדרה של ההנחיות מדובר על שביל לאופנים, שביל הכוונה שהוא מנותק מכביש של רכב.

אופיר פינס-פז: אני מעדיף את ההגדרה של כביש לאופנים, אני חושב שהטרמינולוגיה גם קובעת, אתם כל הזמן בשביל, מדובר בכביש שרק אופנים יכולים לנסוע בו.

מריה כהן-אתגר: זו בדיוק הגדרה של שביל שנמצאת בתקנות התעבורה.

אופיר פינס-פז: אני רוצה לשנות את ההגדרה משביל לכביש.

סופיה אלדור: ההנחיות מדברות על כמה רמות של הפרדה, יש אופנים שמשולבים ברחובות מקומיים וקטנים, שם אין בעיה, יש נתיבי אופנים, ויש שבילי אופנים.

סופיה אלדור: ההגדרה היא חד משמעית ששביל הוא מנותק וכשה

סופיה אלדור: הנחיות ייכנסו לתוקף וכולם ישתמשו בטרמינולוגיה שמופיעה כאן כולם ידעו ששביל זה משהו נפרד ולא יקראו לכל הנושא הזה שבילי אופנים כי יש נתיבים.

אופיר פינס-פז: תודה, משרד הפנים, יש לכם תכנית אב למועצה הארצית לוועדות המחוזיות?

אופיר פינס-פז: איך זה הולך?

דורון דרוקמן: נושא האופנים כמו הרבה נושאים אחרים לא מקבל ביטוי יחידני בתכניות ספציפיות בנושא כזה או אחר.

דורון דרוקמן: נושא האופנים בא לידי ביטוי בתכניות שמשרד הפנים מקדם במסגרת התכנון המתארי, על פי נתונים שקיבלתי, כל התכנון המתארי כרגע באילת בחדרה בטבריה בעכו בואדי ערה, תכניות מהסוג הזה שמשרד הפנים מממן ומקדם יש מחשבה ויש תכנון מפורט של שבילי אופנים.

דורון דרוקמן: בסופו של דבר הנושא הזה צריך לבוא במסגרת אותם הנחיות שתקבענה, כמו שמשרד התחבורה יודע לדרוש נתונים ותכנון ספציפי תחבורתי בכל תכנית שעוברת בוועדה מחוזית לדרישות הכבישים, זה צריך להיות חלק מהדרישות, של הגוף המקצועי התחבורתי, כי מדובר על תשתית נפרדת, וצריך לדרוש את הדברים האלה.

דורון דרוקמן: דבר נוסף, משרדי ממשלה שיוזמים תכניות ומגישים למשרד הפנים ולוועדות התכנון כמו למשל משרד השיכון זה צריך להיות באג'נדה שלהם.

דורון דרוקמן: משרד השיכון תכנן את העיר מודיעין ואין לה שבילי אופנים וזו עיר חדשה ומתוכננת, אז יש פה ליקוי שצריך לתקן.

דורון דרוקמן: אבל אין הנחיה נקודתית לנושא הזה, זה נושא שקיים במודעות, משתדלים לקדם אותו, וכל התכנון שיוצא ביוזמת משרד הפנים קיים.

אופיר פינס-פז: כשמשרד התחבורה רוצה ליזום כביש חדש, אני מבין שהוא בא לוועדת התכנון המחוזית ואז לא שואלים אותו מה קורה עם האופנים?

אופיר פינס-פז: הרי יושבים שם נציגים של כל משרדי הממשלה.

דורון דרוקמן: צריך להעלות את זה למודעות.

אופיר פינס-פז: למה שלא ייקבע מצב שמשרד התחבורה בכל תכנית שלו חייב לתת מענה כזה או אחר לנושא האופנים בתוואי דרך חדש שהוא מציע לממשלה.

מריה כהן-אתגר: משרד התחבורה לא יוזם כבישים לבד, תכניות ודרכים מוגשות על ידי רשויות מקומיות ולא משרד תחבורה אין למשרד התחבורה תכנית ליזום, משרד התחבורה מתקצב.

יותם אביזוהר: הוא יוזם.

מריה כהן-אתגר: משרד התחבורה לא יוזם כבישים ודרכים, יש דרכים בין עירונים שיש להם תכנית מתאר ארצית וזו תכנית ארוכת טווח לדרכים.

אופיר פינס-פז: אבל הוא יכול לחייב.

מריה כהן-אתגר: הוא יחייב על ידי הנחיות כשבה

מריה כהן-אתגר: נחיות יהיה כתוב בפירוש שנושא האופנים הוא חלק מהדרך.

אופיר פינס-פז: על זה בדיוק דיברתי, על תכנית המתאר הארצית לתעבורה.

דורון דרוקמן: תכנית מתאר ארצית קובעת את הנתיבים שבהם יהיו צירי התחבורה, הוא לא נכנס לרזולוציה כזו אבל כשגוף מטעם משרד התחבורה, כמו מע"צ או אפילו הרכבת, אפשר לעשות שבילי אופנים לאורך מסלול הרכבת, מגיש תכניות פרטניות שעוברות בקרה דקדקנית במשרד התחבורה, משרד התחבורה בהחלט יכול להיות הגוף שידאג, כמו שהוא יודע לדאוג יפה מאד לכל הנושא של פיתוח התכנית, גם לשבילי האופנים.

אופיר פינס-פז: אני מסכים רק שזה לא קורה.

דורון דרוקמן: זה לא קשור אם הוא מתקצב או לא.

אופיר פינס-פז: עיריית תל אביב בבקשה.

גדעון סגל: שמי גדעון סגל, אני מרכז את התכנית האסטרטגית של העיר תל-אביב וגם מרכז פרויקט אופניים.

גדעון סגל: התפיסה שלנו לגבי הנושא של אופנים היא חלק מהתפיסה הכוללנית שלנו לגבי תכנון העיר ואני אשמח להשאיר לעיון את התכנית האסטרטגית שלנו שמתוכה נגזרים הדברים.

גדעון סגל: המטרה שלנו בפרויקט האופנים הוא להפוך את האופנים לכלי תחבורה בעיר כדי שאנשים יגיעו לעבודה ללימודים לקניות ולסידורים והיעד שלנו הוא להגיע לכ- 10% נסיעות בעיר על אופנים.

גדעון סגל: אנחנו עושים את זה כמו שעושים בכל העולם, מצד אחד אנחנו בונים תשתיות לאופנים, שאלו שבילים ומתקני חניה ומצד שני אנחנו עוסקים בהסברה חינוך ובאכיפה.

גדעון סגל: אני רוצה להדגיש את הפן הזה כי הוא לא פחות חשוב, יש בישראל ערים שבהם יש שבילי אופנים, למשל באשדוד לא משתמשים בשבילי אופנים כי אין מערכת של הסברה וחינוך.

גדעון סגל: לגבי התשתיות, ביצענו עד עכשיו 80 ק"מ של שבילי אופנים, הצבנו למעלה מ- 2000 מתקני חניה, הכשרנו שבילים ייעודיים לשלושה בתי ספר, עשינו פרויקט מיוחד לאופנים בתוך אוניברסיטת תל-אביב שמאפשרת לאנשים לנסוע באופנים בתוך הקמפוס בהצלחה גדולה מאד ואנחנו מתחילים בתכנון פרויקטים של מיתון תנועה.

גדעון סגל: אתם רואים מפה שמציגה את הרשת של שבילי אופנים, מה שמופיע באדום אלה אותם 80 ק"מ שכבר קיימים ומה שמופיע בירוק זה מה שאנחנו מתכננים לבצע בטווח הקצר.

גדעון סגל: אני מציג תמונות של אותם שבילים שקיימים בעיר, השבילים נפרדים כי הם במקומות בהם מהירות התנועה ונפח התנועה מחייבים את זה, אנחנו מקווים בעתיד גם לעשות נתיבים ברחובות בהם התנועה מאפשרת וכל זה בהתאם להנחיות שדובר עליהם.

גדעון סגל: אני רוצה לציין שלפני עשר שנים עיריית תל אביב כתבה טיוטה של הנחיות מקוצרת שאושרה על ידי משרד התחבורה ואנחנו עובדים לפיה, באישור משרד התחבורה, ולצערי כבר עשר שנים לוקח למשרד התחבורה להשלים את ההנחיות שלו.

גדעון סגל: לאחרונה מי שעבר באבן גבירול ראה שגם שם יש שבילי אופנים, התפיסה שלנו שבכל מקום בעיר בהם אנחנו משדרגים שכבישים אנחנו משלבים אופנים.

גדעון סגל: אצלנו שואלים בכל פעם שבאה תכנית איפה שבילי האופנים.

גדעון סגל: הנושא של מתקני חניה, בכל מקום שאנחנו מציבים מתקן למחרת כבר קשורים אליו שני אופנים.

גדעון סגל: תקציבים, הוצאנו בשנת 2006 כ- 30 מיליון ₪ מתוכם שני מיליון ₪ - - -

אופיר פינס-פז: אתה מכיר את הפרויקט של ברצלונה, זה לא מה שאתם עושים, הם רכשו את כל זוגות האופנים, אלה אופנים עירוניות שכל תושב יכול במנוי שנתי להיות חלק מהפרויקט ומותר לו להשתמש בהם רק ארבע שעות וזה עובד בצורה בלתי רגילה.

גדעון סגל: אפשר לראות היום באינטרנט שעיריית תל-אביב הוציאה מכרז לפני חודש שבתוך במכרז יש דרישה שמי שיעסוק בנושא הפרסום יצטרך להקים מערכת של השכרת אופנים על בסיס אותן עקרונות שאתה מדבר עליהם, אנחנו מתקדמים לעניין הזה.

יותם אביזוהר: כרגע המכרז בסיכון בגלל אותו חוק קסדה רשלני שעבר.

גדעון סגל: כמה מילים על הסברה וחינוך כי זה לא פחות חשוב ואנחנו עוסקים בזה בכל מיני מישורים, נושא יום ללא מכונית פרטית שקיימנו לפני מספר שנים, הנושא של העיר על אופנים, הפנינג שקורה בסוכות ומביא אלפי אנשים.

גדעון סגל: מפה של שבילי אופנים, שזה אמצעי מאד חשוב לעודד אנשים להשתמש באופנים, כאשר בצד השני אנחנו כותבים כללי בטיחות והנחיות לאנשים.

אופיר פינס-פז: בחו"ל יש עבירות תנועה של רוכבי אופנים כולל ענישה נגד רוכבי אופנים אגרסיביים שנוסעים מהר מידי בצורה מסוכנת שפוגעים ברוכבי אופנים אחרים ובהולכי רגל.

מריה כהן-אתגר: גם בתקנות התעבורה יש חלק שמתייחס לזה רק שהעניש היא משהו כמו להוציא אויר מהגלגלים...

גדעון סגל: יש אתר אינטרנט ואנחנו עורכים פרסום בעיתונות כשהסיסמה שלנו היא "אופנים, הרכב שלך בעיר".

גדעון סגל: עודדנו גם תכנית ייחודית לעודד תלמידים להגיע לבית ספר באופנים.

גדעון סגל: בהקשר הזה אני רוצה להגיד שלמדנו מהעיר יורק באנגליה שילדים שעברו קורס לרכיבה באופנים, הסיכוי שלהם להיפגע בתאונת דרכים כלשהי הוא 1:20 מאשר ילד שלא עבר את הקורס ולא רוכב על אופנים.

גדעון סגל: זה מביא את הילדים האלה למודעות בלתי רגילה.

אופיר פינס-פז: אתם מודעים לדבר הזה?

אופיר פינס-פז: הרשות הלאומית לבטיחות בדרכים?

חזי שוורצמן: ברור שהמודעות כאשר הם נכנסים למעגל הזה של משתמשי הדרך באופן פעיל תורמת למודעות לבטיחות.

אופיר פינס-פז: למה אתם לא מעודדים את זה?

מריה כהן-אתגר: זה קיים בבית הספר, יש תכנית בבתי הספר.

גדעון סגל: שם מלמדים את הילדים לרכוב במגרשים סגורים, זה מסוכן.

גדעון סגל: צריך ללמד אותם רכיבה ברחוב כמו שמלמדים נהיגה, זה מה שעושים ביורק וזה מה שנעשה בתל-אביב, זה לצערי לא קיים בארץ וזה מה שמקטין את הסיכוי שלהם להיות מעורבים בתאונת דרכים, גם כנהגים.

אופיר פינס-פז: אם הנתונים האלה נכונים צריך לעשות שינוי טוטאלי בחשיבה, זה אולי יותר חשוב מקורס נהיגה מונעת.

חזי שוורצמן: יש 19 מגרשי הדרכה רק לאופנים.

גדעון סגל: אבל אלה מגרשים סגורים צריך ללמד ילדים בתיכון לרכוב בכביש.

גדעון סגל: לגבי התוצאות, עשינו סקר מקיף לפני שלוש שנים והשנה, חשוב לדעת שאם בשנת 1995 רק 2% מהתל-אביבים דיווחו על זה שהם מגיעים לעבודה באופנים, בשנת 2004 הגענו כבר ל- 5%, זה גידול של 250%, 5% כפול 120,000 תל-אביבים שעובדים בעיר זה 6,000 איש כל יום שעולים על אופנים ורוכבים לעבודה, ובנוסף 6% מהסטודנטים.

גדעון סגל: היעד שלנו להגיע ל- 10%.

גדעון סגל: דבר חשוב נוסף, מה שאנחנו לומדים, ויושבת פה מיכל גרוס ממחלקת מידע, שלמרות הגידול העצום ברכיבה, חלה ירידה משמעותית מאד במספר הנפגעים בתאונות דרכים של רוכבי אופנים.

גדעון סגל: ב- 1997 היו 194 רוכבים מעורבים בתאונות דרכים, בשנת 2004 זה ירד לחצי, המגמה ברורה, אנחנו בונים תשתיות, אנשים משתמשים בתשתיות ואז הרכיבה בטוחה.

גדעון סגל: את כל זה למדנו מהניסיון בעולם, זו תכנית אב על התחבורה בהולנד, יש תכנית ולא במקרה כל ראשי הממשלה באירופה מופיעים על אופנים.

גדעון סגל: בהולנד זה גם היה תהליך, הייתה ירידה במספר הרוכבים ובשנת 1986 הם לקחו את עצמם בידיים והחליטו לבנות תכנית וליישם אותה, ותראו מה שקורה, השימוש עלה עד 1997 ל- 113%, גם השימוש ברכבות וברכבת תחתית עלה.

גדעון סגל: חשוב להבין שבאותה תקופה אם היה להם שיעור של 100 נפגעים זה ירד ל- 62 מבחינת אחוזים.

גדעון סגל: מדובר בתשתיות חינוך הסברה הכול ביחד.

אופיר פינס-פז: המשרד להגנת הסביבה בבקשה.

יניב גיל: קודם כל לא היה מדובר בגחמה זה שהרמנו את הדגל.

יניב גיל: במהלך עשר השנים האחרונות השקענו בשיקום נחלים, למעלה מ- 140 מיליון ₪.

יניב גיל: שבילי נחלים ואגן ההיקוות של הנחלים יצר בין השאר גם שבילי נחל.

יניב גיל: הגענו למסקנה שהקישוריות בין הישובים האורבאניים לבין שבילי הנחל שיצרנו לא קיים.

יניב גיל: לכן יצאנו ב- 2005 בקול קורא לכל הרשויות המקומיות להגיש בקשות לחבר את המרכזים האורבאניים ואחרים אל שבילי הנחל שכבר קיימים.

יניב גיל: לחבר את הציבור לשטח הפתוח.

יניב גיל: הוצאנו את זה, קיבלנו כ- 136 בקשות לשני מסלולים האחד מסלול תכנון, כמאה בקשות היו לתכנון וזו אינדיקציה טובה לצורך העצום של הרשויות המקומיות לתכנן את מה שאתה מדבר עליהם.

יניב גיל: כ- 30 בקשות היו לביצוע זאת אומרת שהיו להם תכניות ברמה של היתר בניה שעבדו לפי אותה טיוטת הנחיות שהייתה הכרחית כי אנחנו לא יכולים למלא משהו שאינו מסודר.

יניב גיל: השתמשנו בטיוטה , היא נר לרגלינו זה התנאי שלפיו עובדים.

יניב גיל: סך הכול היקף התכנון היה כ- 140 ק"מ בקשות לתכנון רובם הסתיימו וכ- 60 ק"מ לביצוע.

יניב גיל: השנה יצאנו עם קול קורא נוסף, הפעם רק לביצוע, כאשר הכול זה חיבור לשטחים הפתוחים לכן אנחנו לא עוסקים בנושא.

יניב גיל: לגבי תכנית לאומית, אנחנו יוזמים יחד עם משרד התיירות, יש כל מיני גופים שבאופן וולונטארי משקיעים בשבילים - - -

אופיר פינס-פז: זה לא העניין.

אופיר פינס-פז: משרד התחבורה לצערי מועל בתפקידו בתחום הזה, לא עושה את שלו, ואני לא מתכוון לעבור על זה לסדר היום.

אופיר פינס-פז: משטרת ישראל בבקשה.

יוני גיז: אני לא אחזור על מה שכבר נאמר, רק אציין שני דברים קטנים, הראשון, כאשר מוגשת בקשה למסע גדול, המשטרה משתתפת באותו מסע נותנת ליווי ולא נשכח שלמשטרה יש עוד משימות ואנחנו לא יכולים להקצות יותר מידי, בגלל זה לא כל הבקשות שמונחות על השולחן שלנו מקבלות את האישור במתכונת שביקשו.

יוני גיז: בחול המועד סוכות היה מסע גדול שאושר ובוצע, כאשר יש מסע גדול צריך לסגור קטעי כביש וזה פוגע בשגרת היומיום.

אופיר פינס-פז: תודה.

אופיר פינס-פז: איגוד האופנים.

ניר גפן: קודם כל תודה על ההתכנסות, יש פה צוות גדול של אנשים שעוסקים בזה כבר הרבה שנים ורובם מאד מתוסכלים.

ניר גפן: התחלת מהנושא של מחדל האופניים, אני חושב שמחדל שבילי האופנים זה הכותרת.

ניר גפן: כמו שראיתם, עיריית תל-אביב השקיעה בחמש שש שנים האחרונות 30 מיליון ₪ בשבילי אופניים, תענוג לרכוב בתל-אביב, יש הרבה דברים לשפר, אבל מסלול ראש ציפור כבר הציל חיים של הרבה אנשים, תרתי משמע, כי הם לא התרמנו על הכבישים.

ניר גפן: אפשר לרכוב באופנים בתל-אביב 15 ק"מ לכל כיוון בלי לפגוש מכונית אחת, גם בתור אימון ספורטיבי, יש מה לשפר אבל העירייה הזו עושה.

ניר גפן: אם משרד התחבורה, הרשות הלאומית לדרכים, מה שהיה פעם מע"צ, היו שמים 30 מיליון ₪ לשנה והיו עושים עוד מצ'ינג של עוד 30 מיליון ₪ מרשויות מקומיות אז היו לנו למעלה ממאה ק"מ של כבישי אופנים או שבילי אספלט ברוחב טוב של 3,4 מטרים שאפשר היה להגיע אתם לעבודה ואפשר היה להתאמן עליהם ולעשות אתם הרבה דברים טובים.

ניר גפן: אבל, למיטב ידיעתי, ואל תתפסו אותי במילה, מע"צ, משרד התחבורה השקיעו בשבילי אופנים בשנים האלה 1.5 מיליון ₪.

ניר גפן: בסוף 2003, יחד עם הקרן הקיימת סללו 8 ק"מ של שביל אופנים ביער המגינים בניסיון לעשות מסלול אימונים שלא כל כך הצליח ועשו שילוט במשך כמה שנים אחרי זה על רשימה של כבישים שקטים כפי שהוצג פה.

ניר גפן: השילוט הזה טוב במידה מאד מוגבלת לרכיבה בשעות מוקדמות של שבת בבוקר.

ניר גפן: נקודה.

אופיר פינס-פז: בקיצור צריך לטפל במע"צ.

ניר גפן: ניסינו לדחוף את זה עוד יותר, עשינו מצגת, ישבנו עם ארבע רשויות מקומיות, שלוש עיריות ומועצה מקומית אחת בדקנו פרקטית ניסיון לסלול 20 ק"מ של שבילי אופנים, לא חיכינו להנחיות אלא ניסינו לבדוק את התכנון.

ניר גפן: הצגנו את זה למע"צ, הצגנו למשרד התחבורה, הצגנו לרשויות המקומיות, כלום.

ניר גפן: הסיפור הזה הוא פחות מעשרה מיליון שקל, חצי מזה הרשויות המקומיות מוכנות לקחת על עצמן, העלנו את זה אחרי שנהרגו כמה רוכבי אופניים, אף אחד לא התייחס לזה.

אופיר פינס-פז: זה אומר שבמשרד התחבורה אין שקל לאופנים.

ניר גפן: נכון.

ניר גפן: מתעסקים בהנחיות, זה נחמד להתעסק בהנחיות בשביל לא לעשות כלום.

מריה כהן-אתגר: הנחיות זה חלק מהעניין.

אופיר פינס-פז: הנחיות זה חשוב אבל אין לכם כסף להשקעה בזה?

מריה כהן-אתגר: הכסף לשבילי אופנים בא מתקציב כללי של הסדרי תנועה.

מריה כהן-אתגר: הסעיפים התקציביים מפורטים לכל אחד מהסוגים.

אופיר פינס-פז: זה לא בסדר.

מריה כהן-אתגר: כל רשות שמגישה תכנית לשביל אופנים מקבלת את זה במסגרת התקציב - - -

אופיר פינס-פז: לכמה רשויות נתתם?

מריה כהן-אתגר: אני אבדוק.

דניאל מישורי: צריכה להיות מדיניות ציבורית שמעודדת תחבורת אופניים ואתם הייתם צריכים לקחת את זה על עצמכם, יש כשל שוק שהמכוניות מגרשות את הרוכבים ומסכנות את חייהם ואתם הייתם צריכים להסדיר את זה.

מריה כהן-אתגר: לכן כשלב ראשון כן שינינו את ההנחיה ולפי ההנחיה של היום שביל האופנים זה חלק מחתך של כל רחוב בעיר.

מריה כהן-אתגר: הייתם שותפים לזה, כאילו לא שמעתם את זה.

לירי אנדי: לירי אנדי מארגון בטרם לבטיחות ילדים.

לירי אנדי: קודם כל הערה כללית לגבי הנושא של הנתונים, הייתי מבקשת מכל הנוגעים בדבר לשים לב שיש טעות גורפת בהסתמכות על נתונים של משטרת ישראל בנושא פגיעות אופנים.

לירי אנדי: לצורך הדיון חשוב להציג את הנתונים האמיתיים שהם גבוהים בהרבה.

לירי אנדי: אני יכולה להגיד לכם שרק מהנתונים על ילדים מדברים על בין ארבעה לששה הרוגים בממוצע בשנה ו- 660 פצועים בכל שנה כתוצאה מרכיבה על אופנים.

לירי אנדי: הסיבה לכך שאנחנו לא רואים את כל הנתונים בנתוני המשטרה כיוון שהם לא נאספים על ידי המשטרה בגלל שהרבה מאד מהפגיעות של רוכבי האופנים הם לא מפגיעה של רכב אלא נפילות וכדומה והממצאים האלה נמצאים במקורות הנתונים של משרד הבריאות.

לירי אנדי: זה חשוב לדיון דווקא בשביל לעודד את אותם פתרונות שהעליתם כאן

לירי אנדי: בין שאר שבילי האופנים, שארגון בטרם תומך בנושא של שבילי אופנים אבל חשוב מאד לציין שלא באותה נימה מגחכת להתייחס לנושא החשוב של ההגנה הנוספת של ילדי קסדות.

אופיר פינס-פז: מה דעתך בנושא?

לירי אנדי: זה חוק מציל חיים, אחד החוקים החשובים ביותר שנחקקו בעת האחרונה ואני חושבת שזו חובתנו וחובתך כיושב ראש הוועדה שרוצה לקדם את הנושא לחשוב מה המשעות בעידוד רכיבה על אופנים כשאנחנו למעשה צריכים לעודד את העובדה שהם ירכבו באופן בטוח.

לירי אנדי: כמו שחשוב לעשות גני משחקים להתפתחות של הילד ולמנוע ממנו לשחק בכביש, הכול נכון טוב ויפה ואנחנו עדין רוצים שגני המשחקים של הילדים שלנו יהיו בטוחים.

לירי אנדי: זו האנלוגיה ולכן חשוב מאד קידום הנושא של שבילי אופנים רק צריך לעשות את זה בהתייחס לכל ההיבטים ובטח לא לחשוב שרשתות הביטחון הנוספות כמו חוק הקסדות ועידוד ההסברה על חשיבות חבישת הקסדה פחות חשוב.

שרון שחף: את שוכחת לציין שהחוק לא כולל קטינים

אופיר פינס-פז: למה הוא לא כולל קטינים?

דב חנין: יש אפשרות לאכוף רק כאשר הקטינים נוסעים עם מבוגרים, אם הם לבד הכול בסדר, כשהם עם מבוגר אז אפשר לאכוף את החוק.

לירי אנדי: אז אפשר לשפר את החוק בשביל לשפר את האכיפה.

אופיר פינס-פז: אם מישהו התרשל בעבודת החקיקה צריך לטפל בזה.

אופיר פינס-פז: אני לא מוצא שהחוק לא נכון, בוודאי כל זמן שאני רואה נהגים שנוסעים בכבישים מהירים בישראל, לא עולה על הדעת שאדם ייסע על אופנים בכביש כזה ללא קסדה.

דב חנין: אם יפגע בו רכב במהירות של 90 או 100 קמ"ש, הקסדה לא תעזור ואני אומר בצער.

אופיר פינס-פז: אתה טועה.

אופיר פינס-פז: תבדוק עם סגן ראש עירית עפולה.

אופיר פינס-פז: אם לא הייתה לו קסדה הוא לא היה בנינו.

דב חנין: קודם כל אני מאד מברך על קיום הדיון.

דב חנין: אני חושב שזה דיון חשוב ביותר.

דב חנין: ממשלת ישראל צריכה להפנים שאופנים אינם הבעיה אלא הם חלק מפתרון של בעיה, הם פתרון של בעיה תחבורתית בעיר שנעשית יותר פקוקה, פתרון של בעיה סביבתית של זיהום אויר, פתרון של בעיה בריאותית כי זה טוב לנסוע על אופנים ולהפעיל את הגוף.

דב חנין: לכן את הדבר הזה צריך לעודד על ידי נוחות רבה יותר לרוכבי אופנים, אלו לא נושאים שאנחנו דנים בהם היום, גם על ידי שיפור הבטיחות של רוכבי אופנים, ובעיקר הפתרון של בטיחות רוכבי אופנים אם לא נהיה פופוליסטים לרגע, עיקר הבטיחות הן השאלות הקשות האלה שאדוני מעלה ובצדק, שאלות של תשתיות שבילים, האפשרות שרוכבי אופנים יוכלו לרכוב באופן בטוח.

דב חנין: אני אומר בצער שהיום המצב הקיים הוא לא רק של מחדל אלא של מדיניות ממשלתית שבפועל לוחמת באופנים ולוחמת ברוכבי האופנים.

דב חנין: כאשר מחליטים לתקצב דברים מסוימים ומחליטים לא לתקצב דברים אחרים זה לא רק מחדל זה גם מעשה.

דב חנין: יש ויכוח גדול על שאלת חוק הקסדות, ואני לא רוצה להיכנס לזה, אני באופן אישי- - -

אופיר פינס-פז: אין ספק שהוא חוקק בצורה רשלנית, על זה אין ויכוח, השאלה אם העיקרון נכון.

אופיר פינס-פז: אני חושב שצריכים להוציא מקומות ששם זה מיותר, למשל בקיבוץ נראה לי מיותר.

לירי אנדי: גם בקיבוצים יש פגועי מוח מרכיבה על אופנים בלי קסדה, אני מכירה אחד כזה באופן אישי.

דב חנין: הויכוח הוא לא על השאלה אם קסדה זה דבר טוב, אני באופן אישי חושב שקסדה זה דבר טוב.

דב חנין: השאלה היא מה גבולותיו של החוק הפלילי, מהם הדברים שהחוק הפלילי צריך להתעסק בהם, באיזה תחום אנחנו רוצים לעבור עם רוכבי האופנים.

אופיר פינס-פז: אני לא רוצה שנצא בסוף כששכרנו בהפסדנו כשגרמנו במקום לשימוש מוגבר באופנים לשימוש מופחת.

דב חנין: אני מסכים אתך.

אופיר פינס-פז: לדעתי גם חבר הכנסת ארדן יהיה מוכן לתקן את החוק בכמה דברים.

דב חנין: אני שמח לשמוע ואני מאד מברך על תיקון החוק הזה.

דב חנין: הייתי מציע שהוועדה תקבל בסיכום הדיון פניה לממשלה להקים צוות בין משרדי, אני חושב שבמשרד תחבורה הכפפה לא תורם, המשרד להגנת הסביבה, עם משרד התחבורה ועם משרד התשתיות יקימו צוות בין משרדי, יציגו לוועדה הזו תוך חצי שנה תכנית לאומית לוועדה הזו מה מדינת ישראל מתכוונת לעשות לקידום נושא שבילי האופנים בישראל.

אופיר פינס-פז: אני לא הולך למקום הזה, אני בשום פנים ואופן לא מוכן לפתור את שר התחבורה מאחריותו, אני לא מרים ידיים.

אופיר פינס-פז: אי אפשר לעשות דרך המשרד להגנת הסביבה תכנית אב ואי אפשר לעשות דרך משרד התיירות, או שמשרד התחבורה יעשה את מה שהוא צריך לעשות או שזה לא יהיה.

אופיר פינס-פז: לכן אנחנו צריכים להפעיל את כל הלחץ על שר התחבורה ולהכריח אותו לעשות את זה.

אבי ענתי: ניסינו לעשות את ה בעבר בשנת 2000 עם מתן וילנאי ולא הצלחנו.

אופיר פינס-פז: שמעתי את שר התחבורה ברדיו הוא דיבר טוב והציג את הנושא בצורה טובה, הוא צריך להציג את הנושא הזה, הוא לא יכול להתעלם מזה.

אופיר פינס-פז: אם אין מדיניות או אם יש מדיניות שנלחמת ברוכבי האופנים לדעתך זה דבר שאנחנו חייבים לגרום למשרד התחבורה שישתנה אחרת שום דבר לא יזוז.

שחר סולר: הייתי מתכנן במחוז מרכז בוועדה המחוזית, לגבי השאלה שלך, כל פעם שמעלים בקשה לשביל אופנים בתוך תכנית נתקלים בגיחוך.

שחר סולר: אני חושב שמקל נוסף להפעיל על משרד התחבורה זה לבקש את משרד הפנים להנחות שבכל תכנית שמגיעה, תכנית עירונית, יוקמו שבילי אופנים, ואם לא יוקמו יינתן הסבר למה אין שבילי אופנים.

שחר סולר: דבר שני חניות לאופנים, שבכל מבנה מסחרי יבוטלו שתי חניות ויוכנסו חניות לאופנים.

שחר סולר: אותו דבר מקלחות, הנחיה למקלחות במקום עבודה במבנים מסחריים.

דניאל מישורי: מזה שנים אנחנו מנסים לרתום את משרד התחבורה, אפילו הגענו לפני שנתיים לפגישה עם מנכ"ל המשרד דאז.

דניאל מישורי: מעולם לא הצלחנו לקבל, ותמיד נתקלנו בוטו בנקודה החשובה שעלתה בתחילת הישיבה בנושא הכבישים הבינעירוניים והמטרופולינים ובסך הכול כביש בינעירוני הוא גם חיבור של ישובים קרובים.

דניאל מישורי: זאת אומרת שאי אפשר להוריד את האופנים משם חייבים לתת פתרון.

דניאל מישורי: מע"צ אמרו לנו בכל פעם בשום פנים ואופן לא, לא רוצים לשמוע על אופנים, זאת אומרת שהנקודה כאן חייבת להיות משרד התחבורה ומע"צ, כיוון שהמדינה הזו היא רצף אורבאני וחלקים גדולים ובניהם חייבת להיות אפשרות של נסיעה באופנים.

אופיר פינס-פז: אני רוצה ברשותכם לסכם את הדיון, אמרתי בפתח הדברים שלי שאני אהיה מוכן לחזור בי מהאמירה- מחדל שבילי האופנים בישראל- אם אני ארגיש בדיון שאכן הדברים הפוכים, אבל לצערי הנתונים שהוצגו בפנינו מעידים על מחדל גדול מאד ועל כישלון ואפילו כפי שאמר חבר הכנסת חנין, שיש מדיניות הפוכה, שהיא נגד אופנים.

אופיר פינס-פז: אני רוצה לומר שוועדת הפנים והגנת הסביבה מגנה, ומעולם, מאז שאני חבר בוועדת הפנים, מעולם לא השתמשתי במושג הזה, מגנה את התנהלות משרד התחבורה בנושא האופנים.

אופיר פינס-פז: קודם כל אין מדיניות והעובדה שאין מדיניות ואין התייחסות לנושא האופנים והנושא לא נמצא בשום סדר עדיפות בהתנהלות משרד התחבורה, זו תעודת עניות, זה חוסר אחריות, חוסר רצינות וחוסר מקצועיות.

אופיר פינס-פז: הוועדה קוראת לשר התחבורה לשנות מדרכי המשרד ולהקים לאלתר צוות בין משרדי שיובא להחלטת ממשלה ביוזמתו להקמת צוות שיכין תכנית אב לאומית לאופנים עבור מדינת ישראל שיהיו בה אלמנטים תחבורתיים סביבתיים כלכליים ספורטיביים תרבותיים חינוכיים וכדומה.

אופיר פינס-פז: הוועדה פונה למשרד הפנים לעשות את מה שהמשרד יודע לעשות בתחום התכנון, אני מתכוון להוציא מכתב לשמאי אסיף שהמועצה הארצית לתכנון ובניה תידרש לנושא תקני האופנים החדשים ותכפה על משרד תחבורה לעבוד על פי כללים, על מע"צ בעיקר ועל הרשויות המקומיות.

אופיר פינס-פז: שלא יהיה מצב שבונים אלפי ק"מ בלי התייחסות לשבילים לאופנים.

אופיר פינס-פז: המועצה הארצית צריכה לקבוע כללים שיחייבו עד רמת הוועדה המחוזית ואם יש רלוונטיות לוועדות המקומיות.

אופיר פינס-פז: אנו מותחים ביקורת חריפה על התייחסותה של מע"צ כחברה לאומית לדרכים לנושא האופנים ושמירת בטיחות הרוכבים בכבישים הבינעירוניים.

אופיר פינס-פז: הוועדה מציינת לשבח את התנהלותה של עיריית תל אביב אשר לפי סדרי העדיפויות שלה החליטה להקצות את המשאבים ללא עידוד מדיניות ממשלתית, מתוך הבנת הפוטנציאל, לעשות את מה שעושות ערים רבות בעולם, אבל בודאי שעירית תל אביב מתקדמת מאד בהשוואה למקומות אחרים בישראל ואנחנו קוראים למרכז השלטון המקומי לאמץ את המודל התל אביבי בהתאמות המתחייבות לערים רבות אחרות בארץ במקומות המישוריים.

אופיר פינס-פז: אני לא אומר שבירושלים ובחיפה אפשר להפעיל כמו תל אביב אבל בראשון בוודאי שאפשר, בהרצליה רעננה בת ים חולון רמת גן גבעתיים פתח תקווה וכבר אמרתי חצי מדינה מבחינת אוכלוסייה.

אופיר פינס-פז: זו לא עלות כספית גבוהה באופן יחסי.

אופיר פינס-פז: יש דברים של מיליארדים שקשה להתמודד אתם, יש תחומים שכדי לשנות אותם משקיעים יחסית כסף קטן ומקבלים שינוי גדול.

אופיר פינס-פז: להחמיץ את ההזדמנויות האלה זה מה שמקומם.

אופיר פינס-פז: זה לא שינוי שמצריך מיליארדים, כביש אחד שהמשרד הולך עליו במהלך השנה, שהוא דוחה מ- 2008 ל- 2009 ויש לזה מחיר, כביש אחד משמעותי שדוחים מ- 2008 ל- 2009 ולוקח את התקציב של 2008 לאופנים, עשית מהפכה בארץ בנושא אופנים.

אופיר פינס-פז: חבל שהדברים האלה לא מתרחשים כי הם עושים הבדל בתאונות הדרכים, הם עושים הבדל בפקקים עלויות למשק ועוד.

אופיר פינס-פז: לגבי הרשות הלאומית לבטיחות בדרכים, התרשמתי מנתוני הסקר שמראה את הלמידה על אופנים, הוא משמעותי והגיוני ואם זה נכון, זה דבר אסטרטגי.

אופיר פינס-פז: אם באמצעות לימוד רכיבה על אופנים בתנאי אמת אפשר לצמצם את תאונות הדרכים ברכבים לאורך השנים באופן דרמטי זה דבר ששווה למדינת ישראל להשקיע.

אופיר פינס-פז: הייתי הולך למשרד החינוך עושה פרויקט גדול, פיילוט במקום מסוים של שמה שנתיים, ובמידה וכן הייתי משקיע חלק גדול מהיכולות משום שזה יכול לעשות הבדל גדול.

אופיר פינס-פז: יש לכם מערכות גדולות, ראיתי היום ששר התחבורה שוקל לבטל את שיטת הניקוד, העניין של נהגים שאתה רואה על הכביש עם אינסטינקטים לא מחודדים, יכול להיות שלימוד אופנים בגיל צעיר עושה הבדל ברמת הנהג הישראלי, מעבר לתשתית ביכולות האישיות, בהבדל שיכול להיות אסטרטגי.

אופיר פינס-פז: צריך ללמוד את התחום הזה היטב אבל זה דבר שלו הייתי בתפקידך הייתי לוקח לתשומת ליבי.

אופיר פינס-פז: אני רוצה להודות לכל מי שיזם את הפרויקט, זו יוזמה של הרשות הלאומית לא של אור ירוק?

אופיר פינס-פז: אני רוצה להודות לכם על היוזמה ועל ההשתתפות ואני מקווה שהישיבה הזו תעשה הבדל.

אופיר פינס-פז: תודה רבה הישיבה נעולה.